Emilie Mehl

Emilie Enger Mehl (født 8. august 1993 i Lørenskog) er en norsk politiker (Sp) og jurist som fra 14. oktober 2021 er justis- og beredskapsminister i Jonas Gahr Støres regjering. Mehl ble innvalgt på Stortinget i 2017, og fikk gjenvalg ved stortingsvalget i 2021. I oktober 2021 ble hun tidenes yngste justisminister i Norge.

Liv og virke

Bakgrunn 
Mehl tilbrakte sine første barneår på Ås før hun flyttet med sin far til Åsnes Finnskog der hun vokste opp på gård.

Utdannelse og yrkeskarriere 
Mehl har master i rettsvitenskap fra Universitetet i Oslo fra 2017. Mehl har også tatt fag i husdyrvitenskap ved Norges Miljø- og Biovitenskaplige universitet og i informasjonsteknologi ved Universitetet i Sør-Øst Norge. Hun var ansatt som advokatfullmektig i Elden advokatfirma, men sa opp etter at hun ble justisminister i 2021.

Politikk

Senterparti-verv 
I perioden 2011–2015 var Mehl nestleder og leder i Hedmark Senterungdom. I perioden 2013–2015 var hun medlem av Senterungdommens sentralstyre, fra 2014 som organisatorisk nestleder. 

Mehl ble innvalgt som medlem av Hedmark fylkesting i 2015, og var nestleder i komité for økonomi, eiendom og regionalt samarbeid før hun ble valgt inn på Stortinget. Mehl var også medlem av Senterpartiets programkomité foran stortingsvalget i 2017.

Hun ble innvalgt på Stortinget som representant fra Hedmark i 2017. For perioden 2017–2021 var hun medlem av Europarådets parlamentarikerforsamling (PACE). Hun var medlem av komiteen for migrasjon og komiteen for valg av dommere til den Den europeiske menneskerettsdomstolen i Strasbourg. Fra 2017 til 2020 var hun medlem av justiskomiteen og fra 2020 til 2021 av utenriks- og forsvarskomiteen. Der var hun saksordfører for saken om salg av Bergen Engines til TMH International (russiske Transmashholding). Saken endte med et daddelvedtak mot Erna Solbergs regjering.

Justisminister 

Utnevnelsen: Etter Stortingsvalget 2021 ble hun utnevnt til justisminister i Jonas Gahr Støres regjering. Hun ble med dette tidenes yngste justisminister i Norge.

Besøk på Kongsberg etter massedrap: Dagen etter utnevnelsen besøkte hun og statsminister Jonas Gahr Støre Kongsberg etter angrepet hvor fem personer ble drept. De la ned blomster til minne om ofrene.

Domstolsreformen: Etter at representanter for deler av fagmiljøet var mot reversering av domstolsreformen, uttalte Mehl 4. april 2022 at hun heller ville lytte til «vanlige folk» enn «Oslo-eksperter».

Politiet og narkotika: Våren 2022 fikk Mehl kritikk for ikke å ville beklage politiets menneskerettighetsbrudd etter et stort omfang av ulovlige ransakelser av rusmiddelbrukere. Etter at Rolleforståelsesutvalget la frem sin rapport i januar 2023 sa Mehl at politiet må rydde opp i uklare grenser og ta uheldig rolleblanding på alvor, men advarte mot å ta rapporten til inntekt for en generell tillitskrise til politiet. Hun viste til at det er en del av politiets oppgaver å forebygge bruk av narkotika, som regjeringen ikke ønsker å avkriminalisere. 

Kontroverser om TikTok-bruk: Dagbladet og stortingsrepresentanter fra Frp og Høyre stilte høsten 2022 spørsmål til Mehl om hun hadde den kinesiske appen TikTok på sin tjenestetelefon. Mehl svarte ikke på spørsmålene før den 1. februar 2023, da hun innrømmet at hun hadde hatt TikTok på en «ugradert tjenestetelefon». Frp-leder Sylvi Listhaug stilte deretter spørsmål til Mehl i Stortingets spørretime om hun hadde overholdt sin informasjonsplikt til Stortinget da hun ikke svarte konkret på de gjentatte spørsmålene om hun hadde installert appen på telefonen sin. Mehl tok da selvkritikk og innrømmet at hun burde ha informert Stortinget tidligere.

Mehl fikk også oppmerksomhet for en TikTok-video hun selv la ut hvor hun til Travis Sotts sang Goosebumps taler til FNs generalforsamling. Videoen fremstiller justisministeren på en måte som er vanlig på TikTok, hvor hensikten er at personen i videoen skal være litt kul. MDG-politiker Eivind Trædal parodierte deretter Mehl ved å legge ut en video på TikTok hvor han gjør det samme i Oslo bystyre, og omtalte Mehls video som «litt rar og ufrivillig morsom».

Realityshow-deltagelser

I 2015 vant hun første sesong av reality-serien Anno på NRK. Hun vant også tredje sesong av Kompani Lauritzen, som ble spilt inn i 2021 og sendt i 2022. Hun takket nei til betaling for deltakelse i programmet, og ba i stedet om at honoraret skulle doneres til frivillige organisasjoner.

Referanser

Eksterne lenker 
 
 
 

Norske justisministre
Statsråder i Regjeringen Støre
Sp-statsråder
Norske realitydeltakere
Senterungdommens ledelse
Sp-politikere i Hedmark
Stortingsrepresentanter 2017–2021
Stortingsrepresentanter fra Sp
Stortingsrepresentanter for Hedmark
Stortingsrepresentanter 2021–2025
Personer fra Lørenskog kommune
Personer fra Ås kommune
Personer fra Åsnes kommune